हालांकि मुख्यमंत्री योगी ने बाबा रामदेव से बातचीत कर इस मसले को सुलझा लिया और सब-लीज के लिए मंत्रिपरिषद की बैठक में संशोधन प्रस्ताव लाने के निर्देश दिए। एक अन्य प्रस्ताव में मंत्रिपरिषद ने उत्तर प्रदेश राज्य औद्योगिक विकास निगम (यूपीएसआईडीसी) को उत्तर प्रदेश राज्य औद्योगिक विकास प्राधिकरण (यूपीएसआईडीए) में समाहित किए जाने को मंजूरी दे दी है। इसके बाद नोएडा, ग्रेटर नोएडा, यमुना एक्सप्रेसवे सहित सभी औद्योगिक प्राधिकरण अब यूपीएसआईडीए का हिस्सा बन जाएंगे। मंत्रिपरिषद ने बारह ज्योतिर्लिंगों में महत्त्वपूर्ण काशी विश्वनाथ मंदिर क्षेत्र के विकास के लिए एक अलग से विकास परिषद बनाने का फैसला किया है। इसके लिए श्री काशी विश्वनाथ विशिष्ट विकास परिषद अध्यादेश 2018 के प्रस्ताव का अनुमोदन किया गया। मंत्रिपरिषद ने बुंदेलखंड में हमीरपुर से राठ मार्ग को दो लेन बनाने के प्रस्ताव को मंजूरी दी है। साथ ही झांसी में बन रहे पैरा मेडिकल कॉलेज पर 403 करोड़ रुपये के खर्च को भी मंजूरी दे दी है। मंत्रिपरिषद ने अयोध्या में नए बस स्टैंड के लिए संस्कृति विभाग की 1.384 हेक्टेयर जमीन देने के प्रस्ताव को मंजूरी दी है।